“O`zbekneftgaz”: Mahalliy tadbirkorlar Buxoro neftni qayta ishlash zavodining faoliyati bilan tanishdilar

O`zbekiston Respublikasi Prezidentining 2022 yil 24 yanvardagi “Respublikada ishlab chiqarishni rivojlantirish va sanoat kooperasiyasini kengaytirishning samarali tizimini yaratish chora-tadbirlari to`g`risida”gi PQ-99-sonli qarori asosida respublikaning 50 ga yaqin mahalliy ishlab chiqaruvchilarining Buxoro neftni qayta ishlash zavodiga tashrifi amalga oshirildi. Bu haqda “O`zbekneftgaz” AJ Matbuot xizmati yozmoqda.
Mazkur tashrif davomida zavod ehtiyojlari uchun zarur bo`ladigan mahsulotlar, butlovchi buyum, materiallar hamda sanoat xizmatlarini mahalliylashtirish, korxonalar o`rtasida sanoat kooperasiyasi aloqalarini o`rnatish masalasi ko`rib chiqildi va hamkorlik borasida aniq chora-tadbirlar belgilab olindi.
Tashrif davomida tadbirkorlarga zavodning barcha ishlab chiqarish uskunalari va reaktorlari, ularning ishlash faoliyati va mohiyati, zamonaviy laboratoriya, boshqaruv pulti bo`yicha atroflicha ma`lumot berildi. Alohida tashkil etilgan “shou-rum”da ekspluatasiya jarayonida zavod ehtiyojlari uchun zarur bo`ladigan va hozirda importdan etkazib berilayotgan mahsulotlar namunalari ko`rsatib berildi.
Tadbir doirasida zavodga tashrif buyurgan mahalliy ishlab chiqaruvchi tadbirkorlar respublikaning deyarli barcha hududlaridan tashrif buyurishgan bo`lib, ular bilan zavod uchun mahsulotlar ishlab chiqarishni tashkil etish va yangi turlarini o`zlashtirish bo`yicha 20 ga yaqin o`zaro anglashuv memorandumi imzolandi.
Aytish joizki, “O`zbekneftgaz” AJ Boshqaruvi raisi Mehriddin Abdullaevning tashabbus va topshiriqlari asosida jamiyat va mahalliy ishlab chiqarish korxonalari o`rtasida sanoat kooperasiyasi aloqalarini amalga oshirish ishlariga doimiy ravishda ustuvor ahamiyat berib kelinmoqda.
 
2022 yilda yagona kooperasiya portali orqali mahalliy ishlab chiqaruvchilardan 1,5 trln so`mdan ortiq shartnomalar tuzilishi, mahalliy korxonalar bilan kooperasiya asosida 350 dan ortiq mahsulot va xizmatlarni o`zlashtirish bo`yicha “yo`l xaritalari” imzolanishi, shuningdek 10 mln AQSh dollaridan ortiq miqdordagi mahsulotlarni o`zlashtirish va ular importini qisqartirishga erishish reja qilingan.
Aynan, mahalliy ishlab chiqaruvchilarni qo`llab-quvvatlash, ular bilan hamkorlikni kengaytirish doirasida Buxoro neftni qayta ishlash zavodi tomonidan 2021 yil davomida yagona elektron kooperasiya portali orqali jami 137 ta mahalliy korxonalar bilan umumiy qiymati 32,0 mlrd so`mga teng bo`lgan 490 ta shartnomalar imzolagan.
Bundan tashqari mahalliy tadbirkorlik sub`ektlari va ilmiy tadqiqot institutlari tomonidan ishlab chiqarilayotgan mahsulotlarni zavodda tajriba sinovlaridan o`tkazish orqali, sifat va narx ko`rsatgichlari bilan bog`liq masallar borasida hamkorlikda ishlar rejalashtirilgan.